Nõukogude allikates ei ole toodud Punaarmee kaotuste suurust Sinimägede lahingus.[23] Viimastel aastatel on Vene autorid avaldanud mõningaid andmeid[10][24], kuid mitte kogu lahingu kohta.[6] Nii võib Nõukogude kaotusi hinnata üksnes teiste arvestuste põhjal. 29. juulil jäi rünnaku põhiraskust kandnud 109. laskurkorpuses rivisse 225 meest. 120. laskurdiviis kaotas surnute ja haavatutena 1808 meest.[4] Ülejäänud korpus kaotas oma võimekuse edasisteks rünnakuteks.[9] Sama rünnaku käigus kaotasid kaitsjad 600 meest.[2][25] 2. Löögiarmee staap teatas, et 109. laskurdiviisis oli alles 259 võitlusvõimelist meest ja ööks vastu 1. augustit oli armee täiesti välja kurnatud[22], mis ilmselt tähendab, et 46 385-st 25. juulil rivis olnud mehest oli alles veel mõni tuhat. 8. armee kaotused olid sama suured.[25]